קווין בורלה

קווין בורלה (בצרפתית: Kévin Borlée; נולד ב-22 בפברואר 1988) הוא אתלט בלגי, אלוף אירופה בריצת 400 מטר. בורלה נולד בוולווה-סן-למבר שבבריסל. אחותו אוליביה, הגדולה ממנו בשנתיים, אף היא אצנית, המתחרה בריצת 100 מטר ובריצת 200 מטר. אחיו התאום ז'ונתן ואחיו הצעיר דילן מתחרים, כמוהו, בריצת 400 מטר. את השלושה מאמן אביהם, ז'אק בעצמו אתלט מצטיין סגן אלוף אירופה בריצת 200 מטר (1983). בעוד שז'ונתן הגיע לתוצאות טובות יותר מקווין, והוא מחזיק בשיא בלגיה, קווין הוא שהגיע להישגים גבוהים יותר באליפות העולם ובאליפות אירופה. הישגו המשמעותי הראשון של בורלה בקנה מידה לאומי היה כשהיה בן 18, כשניצח באליפות בלגיה באולמות סגורים שנערכה בגנט ב-2006. בשנת 2008 היה שותף לכמה הישגים מרשימים של נבחרת השליחים הבלגית ל-400X4 מטרים. הנבחרת, שכללה בתחילה אותו, את אחיו, את סדריק ואן ברנטגם ואת קריסטוף ביינס, שיפרה את השיא הבלגי בן 27 השנים בלמעלה משנייה, והעמידה אותו על 3:02.51 דקות. עם זאת, תוצאה זו הייתה חלשה במאית השנייה מהתוצאה הדרושה לשם השתתפות באולימפיאדת בייג'ינג (2008). ביינס הוחלף בנילס דוארינק, ובתחרות נוספת בה השתתפו, שיפרו את השיא פעם נוספת, ל-3:02.13 דקות, מה שהבטיח את השתתפותם במשחקים בבייג'ינג. באולימפיאדה עצמה המשיכה רביעיית השליחים הבלגית לשבור את השיא הלאומי. לשלב הגמר עלתה במקום השישי, בתוצאה 3:00.67 דקות, ובגמר עצמו סיימה במקום החמישי, בתוצאה 2:59.37 דקות. בורלה התחרה גם בריצת 400 מטר ליחידים. הוא העפיל לשלב חצי הגמר, בו קבע שיא בלגי חדש (44.88 שניות), סיים שלישי במקצה שלו, והיה רחוק 6 מאיות השנייה מהעפלה לשלב הגמר. לאחר האולימפיאדה עברו האחים בורלה לארצות הברית, והחלו להתאמן באוניברסיטת מדינת פלורידה שבטלהאסי. באליפות ה-NCAA סיים קווין במקום הרביעי בריצת 400 מטר, בעוד שז'ונתן סיים במקום הראשון תוך שהוא שובר את שיאו הלאומי של קווין, ומעמיד אותו על 44.78 שניות. השניים היו שותפים לזכייתה של נבחרת השליחים של אוניברסיטת מדינת פלורידה במדליית הזהב במירוץ השליחים. באליפות העולם שנערכה בברלין ב-2009 לא הצליח לשחזר את התוצאות שהשיג. הוא העפיל לשלב חצי הגמר, וסיים במקום ה-12. נבחרת השליחים הבלגית (ממנה נעדר ז'ונתן עקב פציעה), סיימה במקום הרביעי. מיד לאחר האליפות סבל בורלה משבר מאמץ בעצמות שורש הרגל, אותה פציעה ממש ממנה סבל אחיו שבועות ספורים קודם לכן. בראשית 2010 התאוששו האחים מפציעותיהם וחזרו לכושר. באליפות העולם באולם שנערכה בדוחה אותה שנה, השתתפו רק במירוץ השליחים. הם היו שותפים לזכייתה של הנבחרת הבלגית במדליית הכסף, שגם קבעה שיא לאומי חדש באולמות - 3:06.94 דקות. באליפות אירופה באתלטיקה שנערכה בברצלונה אותה שנה, רשם בורלה את הישג השיא שלו, כשניצח וזכה במדליית הזהב בריצת 400 מטר. בכך היה לאתלט הבלגי השלישי בהיסטוריה שמוכתר כאלוף אירופה, ולראשון מאז ניצח קארל ליסמונט בריצת המרתון ב-1971. אחיו ז'ונתן, שבחצי הגמר קבע שיא בלגי נוסף (44.71 שניות), נחלש בגמר וסיים במקום השביעי. נבחרת השליחים בה היו חברים השניים זכתה במדליית ארד. במהלך 2011 שיפר בורלה את שיאו האישי בריצת 400 מטר, והעמידו על 44.74 שניות. באליפות העולם שנערכה בטגו באותה שנה זכה במדליית הארד. אחיו סיים במקום החמישי. נבחרת השליחים בה היו חברים סיימה במקום החמישי. באולימפיאדת לונדון (2012) סיים במקום החמישי, בריצת 400 מטר בתוצאה של 44.81 שניות, שתי מאיות השנייה מהר יותר מאחיו ז'ונתן שסיים שישי ובמקום שישי בריצת שליחים 4x400 מטר בתוצאה של 3:01.83 דקות. מדיה וקבצים בנושא קווין בורלה בוויקישיתוף אתר האינטרנט הרשמי של קווין בורלה (באנגלית, בצרפתית ובהולנדית) קווין בורלה, באתר הוועד האולימפי הבין-לאומי קווין בורלה, באתר olympedia.org קווין בורלה, באתר התאחדות האתלטיקה הבין-לאומית קווין בורלה, באתר ליגת היהלום קווין בורלה, באתר Track and Field (גברים) עוזי דן, האחים והאחות לבית בורלה: המשפחה האולימפית הראשונה, באתר הארץ, 31 ביולי 2016